Sári László

**ÉN, KÉTSZER**

egyfelvonásos

ÉN

MÁSIK

ANYA

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Színpad közepén egy kanapé, mögötte a falon egy óra, előtte jobbra egy növény.*

*Én oldalról belép, a kanapénak támasztja táskáját és fel-alá sétál.*

ÉN Tekints úgy az időre, mint egy fehér lap. Ez úgyis egy jól érthető, közkedvelt frázis. Vannak ezen a lapon kisebb gyűrődések, szakadások esetleg egy kávéfolt. Ezek lesznek a határidők. Most besétál egy pali és azt mondja neked töltsd meg a papírt bármivel, minden eszköz a rendelkezésedre áll: toll, ceruza, színes és grafit, mindenféle H-kal, meg B-kel, zsírkréta, festék, meg, amit csak a hobbiboltban találsz. Minden itt van és minden a tiéd. Töltsd meg ezt a fehér lapot, amivel és ahogyan csak akarod. (*megáll és elmélázik*) Te meg nézed a pasast, hogy hogyan került ide, miért jó ez neki és kinél vágatja a haját. (*megint fel-alá jár*) Most valami hasonló a helyzet. A nyakamba szakadt a világ összes ideje, előreláthatólag hosszútávon és egy-egy határidőt leszámítva azt csinálok, amit akarok. (*megáll a kanapé előtt*) Egy kikötés azért van: itthon kell maradni. (*leül*) Nekem és mindenki másnak is.  
Ilyenkor egy bölcs ember belekezd egy új hobbiba, amit eddig ilyen olyan mismásolt kifogások miatt halogatott pedig mindig is érdekelte vagy az eddigi hobbijának szentel több időt. Egy bölcs ember.

*Másik feláll a kanapé mögül. Ugyanolyan ruhában van, mint Én.*

MÁSIK Erre itt vagyok én (*Énre mutat és megkerüli a kanapét*), aki ül a kanapén és egy fikusznak beszél kávéfoltos papírokról és más sem érdekel, csak, hogy a pasas kinél vágatja a haját. (*egyik kezével keresztbe az arcára teszi, mintha valakinek súgna*) Persze annyira mégsem, hogy meg is kérdezzem tőle. (*leül*)

ÉN Mindenki ismeri olyan embert, aki mindig arról beszél, hogy mennyi ötlete és milyen széles érdeklődési köre van, mégis panaszkodik, hogy sosincs ideje. Majd a hétvégén, majd holnap típus. Én is ismerek ilyen embert…

MÁSIK ...magamat.

ÉN De most itt a nagy lehetőség. Ezentúl minden más lesz. Nincsenek kifogások, külső tényezők… nincsen semmi, csak az üres lap.

MÁSIK Mondja a hűtőmágnes.

ÉN Most lelkes vagyok és nincs más hátra, mint készíteni egy ütemtervet, egy vázlatot ceruzával. Mit csinálok és mikor csinálom: melyik vonal honnan indul és miket köt össze.. Aztán már csak tartani kell a tervet, vagyis véglegesíteni a vázlatot... Igen…

MÁSIK (*elmélázva*) Vajon Ákos most mit csinál? Biztos a tesójával játszik valamit… Erről jut eszembe Balázzsal régen beszé…

ÉN Nem! Koncentrálj! (*combján üti a szótagokat*) Ü-tem-terv.  
Tudom már! (*lelkesen*) Végre megtarthatom azt a *Gyűrűk Ura* maratont, amit…

MÁSIK (*csalódottan*) ...amit Balázzsal nyár óta terveztünk. Csakhogy nem jöhet át.

ÉN Esetleg videóhívással áthidalhatjuk… Majd beszélek vele... (*kis szünet*) Mi lenne, ha nekiállnék annak a *Klaus Mann* könyvnek, amit már nem is tudom mikor vettem, hogy ez engem de érdekel. Igen, szerintem ez lesz a nyerő… leülök és olvasok.

MÁSIK De majd csak holnap, ma már kár lenne elkezdeni.

ÉN (*sóhaj*) Úgy érzem ez így azért elég szegényes célkitűzés, hogy elolvasok egy könyvet…

MÁSIK Bár az én esetemben komoly teljesítmény.

ÉN Tudom már: listát írok. Összeszedem pontokba mi mindent akarok megtenni mire véget ér az apokalipszis. Ha ezt kitűzöm a falra mindig szem előtt lesz és motivál. Másrészt a vásárlásban is az a kedvencem, amikor, a héten harmadszor átrendezett üzlet egyik polcán véletlenül ráakadok arra, amit kerestem, ezért lehúzhatom a bevásárló listáról. Nincs annál kielégítőbb, mint amikor a betűket diadalittasan megsemmisíted egy vízszintes vonallal.

MÁSIK Erről a vizsgáztató professzorom is tudna mesélni.

ÉN Tehát… (*lehajol a táskáért és elővesz egy papírt, egy tollat és Klaus Mann Mefisztó kötetét, a könyvre teszi a papírt és jegyzetel*) “Me-fisz-tót-el-ol-vas-ni.” Nagyszerű… Milyen könyvek vannak még itthon?

MÁSIK Szakácskönyvek: Ezeregy egzotikus sütemény. Zöldségek sülve-főve együtt.

ÉN Anya polcán van néhány *Rejtő Jenő* könyv, a testvérem pedig odáig van *Robin Cook*-ért, majd kérek kölcsön tőlük valamit.

MÁSIK Ha már irodalom, befejezhetném azt a regényt vagy novellát, aminek még évekkel ezelőtt nekikezdtem, de jobbára fogalmam sincs hol tart és merre megy egyáltalán. A sok kétsoros versfoszlányról nem is beszélve, amit a szemfülesek a jegyzeteim közt találnak: (*kihúzza magát és a távolba tekint*) “*Ülök egymagamban kint az erkélyen / Töröm a fejem az élet nevű rejtélyen*”

ÉN A könyvírás nem is olyan rossz ötlet.

MÁSIK Bár még egyszer sem értem a végére.

ÉN A legokosabb az lenne, ha nulláról kezdeném.

MÁSIK Tudom már! (*feláll és lelkesen, beleélve magát mondja*) Egy szörnyvadász, kopasz, tagbaszakdt alak és hű segítőtársa egy kutya átverekedik magukat egy zombik lakta erdőn, hogy az út másik oldalán csapdába esett embereken segítsen és vigyen nekik ellátmányt. Három kötet, plusz egy előzmény a zombik elszabadulásáról és egy másik a csapdába esésről.

ÉN Erre lehet, hogy alszom még egyet… (Másik leül, *kis szünet*) Támadt egy sokkal jobb ötletem. Egy fiktív életrajzi könyv...

MÁSIK ...mint, amilyen a Forrest Gump is…

ÉN ...egy a nyolcvanas években élt és alkotott, viszonylag népszerű festő kalandos életéről. Elmeséli a festő fiatalkorát, iskoláit, interakcióit jól ismert emberekkel egy alternatív valóságban. Ami pedig feldobhatja mindezt, hogy összeülünk Péterrel...

MÁSIK ...mármint egy videókonferencián...

ÉN Kidolgozzuk a főhős karakterét és ha ráér elkészít a nevében néhány festményt, amivel illusztrálhatjuk a könyvet és ezzel egy valóságosabb hatást érünk el.

MÁSIK (*gúnyosan*) Aztán meg jön *Hollywood* és megfilmesíti.

ÉN (*írja*) Köny-ví-rás. (*kis szünet*) Illetve megtanulhatnék néhány verset fejből.

MÁSIK (*értetlenül*) Bár utáltam verset tanulni...

ÉN Helyesbítés: utáltam, ha megmondták, hogy verset kell tanulnom. Mint, amikor a barátaid ajánlanak egy filmet, hogy “azonnal meg (*nyomatékosan*) kell nézned, ilyet te még nem láttál”. Te pedig halogatod, majd miután leszálltak rólad és elfelejtették, hogy létezik az a film rászánod magad és fene a pofádat még tetszik is neked.

MÁSIK Még mindig nem láttam a *Keresztapa* filmeket.

ÉN (*jegyzetel és mondja*) vers-ta-nu-lás, ke-resz-ta-pa-ma-ra-ton. Mit csinálnak még az emberek szabadidejükben?

MÁSIK (*számolja az ujján*) Panaszkodnak, irigykednek, sajnáltatják magukat…

ÉN Sportolnak…

MÁSIK ...szoronganak, sportolnak… (*Énre néz*) Mi? Ennyire kövér, azért nem vagyok…

ÉN (*Másikra néz*) Nem is ezt mondtam.

MÁSIK (*flegmán elfordul*) Kérj bocsánatot!

ÉN Nem. Nem mondtam semmi rosszat.

MÁSIK Aha. Akkor inkább ne szólj hozzám. (*csalódottan*) Nem leszek valami jó férj.

ÉN (*újra előre néz*) Sport! Elég limitáltak a lehetőségek: a csapatsportokat legfeljebb videójátékban gyakorolhatjuk, aminek annyi köze van a valósághoz, mint *Bud Spencer*nek a harcművészetekhez. (*elmélázik*) Bár most, hogy egyre több ember kényszerül a játékok elé, ki tudja… talán eljutunk oda, hogy az esportot is elismerik.

MÁSIK (*Énre néz, ő pedig vissza rá*) A *tech deck*-et, meg gördeszkának minősítik; a cirkusz és a bűvész show-k felnőnek egy színházi előadás eleganciájához és *Donald Trump* lesz Amerika elnöke. (*mindketten jelentőségteljesen kitekintenek a közönségre egy pillanatra, majd Én vissza a növényre, Másik pedig Énre.*) Meg ezt úgy mondom mintha érintene.

ÉN Fontos a szolidaritás. Azért mert nem vagyok meleg, még részt vehetek a *pride*on.

MÁSIK Aztán meg pislogok és nem győzök fogat mosni, ha egy pasi megcsókol.

ÉN Sőt még bocsánatot is kérek tőle.

MÁSIK Belegondolva tapasztalat szerzésnek nem lenne utolsó.

ÉN A sportnál tartottam.

MÁSIK Tudod mennyi kalóriát éget el egy heves csók? (*kis szünet*) Sokat.

ÉN Tele van a net különböző edzés tervekkel, korlátlan mennyiségű *Rubint Réká*val és ott van még a jóga is. Valami amit kívülről nemigen értek, úgyhogy lehet adok neki esélyt. Aztán vagy megtérek és szektatag leszek vagy úgy járok, mint a suttogós videókkal.

MÁSIK ASMR.[[1]](#footnote-1) Amúgy, ha most az a terv, hogy majd magamat edzem… az nem fog menni. Pontosan tudjuk, hogy képtelen vagyok bármit is önszorgalomból csinálni. Ugyanis miért csináljam azt, ha csinálhatok mást? Miért sportoljak, ha ehetek sport szeletet? Ennek pontosan annyi a realitása, minthogy jólfésült emberek kávéfoltos papírlapokkal rohangálnak a házban.

ÉN Itt az ideje ezt is megtanulni, különben elég kínkeserves lesz az elkövetkezendő két hónap.

MÁSIK Hat.

ÉN Reméld a legjobbat. Én a nyáron már szeretnék fesztiválon lenni.

MÁSIK Készülj a legrosszabbra. Itt a lakásba, majd olyan fesztivált csinálok. A konyhában lesz az *Ördögkatlan*, fő attrakció *Jelenetek egy háztartásból*, előadja: a szülők. Az egyes szobák *Volt*, *Sziget* meg *Sound* Sztárfellépők: *Flu Fighters* és *pandeMick Jagger*.

ÉN Ezen még dolgozom egy kicsit, de a sportolást még felírom: (*ír*) na-pi-fé-ló-ra-moz-gás.

MÁSIK Aztán?

ÉN Belefogok végre a nyelvtanulásba.

MÁSIK *Alright*![[2]](#footnote-2)

ÉN Mindig is akartam másik idegen nyelvet tanulni, csak hát a mismásolt okok.

MÁSIK Melyik legyen? *Deutsch*? *Sprechen Sie Deutsch*?[[3]](#footnote-3)

ÉN Az azért lenne jó, mert sok hasznát vehetem a műszaki pályán. Illetve Európa nagyobb részén beszélik.

MÁSIK Ugyanakkor egyáltalán nem tetszik a nyelv és nem is érdekel. Így pedig nehéz motiválni magamat a tanulásában.

ÉN *Oui*. (*a táskából elővesz egy pakli francia kártyát, legyezőt formál belőle*) *Et parlez-vous français*?[[4]](#footnote-4)

MÁSIK Azt mondják szép nyelv a francia. Nekem ezzel kapcsolatban aggályaim vannak. Nem tudom miért szép az, amikor valaki képtelen egy K betűt kiejteni, mert éppen készül belefulladni a (*franciákat parodizálva*) khoaszonjába.

ÉN (*a kártyákat pakliba rendezi*) Ellenben vannak ismerőseim, akik beszélik és tudnának benne segíteni.

MÁSIK (*gúnyosan*) Ez mondjuk a németnél is fenn áll. Meg őszintén a francia sem érdekel.

ÉN (*Másikra néz és a pakli kártyát az alján és tetején összenyomva rászórja, majd neki mondja*) Mondd, veled mindig ilyen nehéz!?

MÁSIK Most jobb? (*visszanéz Énre*) És kikérem magunknak velem nem is olyan nehéz.

ÉN (*forgatja a szemét és sóhajt*) Legalább saját magadnak ne hazudnál…

MÁSIK Akkor maradunk abba, hogy ezt a nyelv projektet felfüggesztjük?

ÉN Kizárt! (*újra előrenéznek mind a ketten*) Egyrészt mert időm mint a tenger…

MÁSIK ...hideg és sós…

ÉN ...másrészt jobb alkalmam már nem lesz nyelvet tanulni.

MÁSIK És melyik nyelvet?

ÉN Mondjuk a spanyolt.

MÁSIK *Español*? *Caramba*! (*Énhez fordul*) *Hablas español*?[[5]](#footnote-5)

ÉN (*Másikra néz*) *Sí*![[6]](#footnote-6) Vagyis még nem, (*előre néznek*) de az érdekel legalább.

MÁSIK Már látom is magam előtt, ahogy egymagamban ülök a szótárfüzet fölött és kikérdezem a szavakat a tükörtől. Ez olyan mint kritikát írni a saját művedről. Megemlítesz néhány negatívumot, hogy ne legyen annyira feltűnő a dolog, de azt is pozitív kicsengéssel, amivel tulajdonképpen csak magadat áltatod.

ÉN Be is vonhatok valakit, ő kikérdezheti a szavakat. Nem is kell érteni hozzá. Odaadom a szószedetet, mond néhány kifejezést magyarul én leírom, amit tudok, aztán azt magamnak le tudom ellenőrizni.

MÁSIK Az apokalipszis végére pedig lefordítom a *Despacito*t is.

ÉN Igen… vagy… Nézhetek spanyol meg mexikói filmeket eredeti nyelven, úgy, hogy nem csak a feliratot olvasom.

MÁSIK Meg korábban nézhetek animéket is, mert előbb kerül rájuk spanyol felirat, mint angol vagy magyar.

ÉN Ezt most úgy mondom, mintha annyi animét néznék egyébként.

MÁSIK Majd most fogok, elvégre (*gúnyosan*) “idő mint a tenger” és ha már belejöttem a nyelv tanulás, belecsaphatok a japánba is.

ÉN Igen… (*írni kezd*) spa-nyo-lul-ta-nul-ni zárójel desz-pa-szí-tót-for-dí-ta-ni.

MÁSIK (*ki szünet*, *Énre néz, felháborodva*) Az animéket meg a japánt már le se írod?

ÉN (*Másikra néz*) Majd észben tartom.

MÁSIK (*sértődötten*) Na persze… (*mind a ketten előre néznek*) az angolt se kéne hagyni elkopni.

ÉN Majd angolul nézek filmeket. Vagy, ami még izgalmasabb lefordítok egy könyvet!

MÁSIK (*misztikusan*) *A zöld mérföld*, *Király István* regénye. (*halk megjegyzés*) *King* után szabadon.

ÉN Mindenesetre felírom (*írja és mondja*) for-dí-ta-ni.

MÁSIK (*rossz szájízzel*) Sokkal jobban haladok mint gondoltam.

ÉN (*Másikra néz*) Ez miért baj?

MÁSIK Magamból kiindulva, ennek nem így kellett volna kinéznie.

ÉN Miért, hogy?

MÁSIK Három napig a kanapé teljes ülőfelületét letesztelem, minden lehetséges pozícióban addig, hogy már aludni is kényelmetlen legyen, mert minden oldalamat elfeküdtem. Ezt követően szitkozódnék és minden barátomnak elmesélném, hogy milyen rosszul osztom be az időmet és három napja nem csinálok semmi kézzel foghatót. Aztán, hogy lekössem magam elővenném a szekrényből a kétezer darabos kirakót, amin egy mérsékelten dekoratív erdei tájkép látható és, amit három költözés során is cipeltem magammal bontatlanul, hogy most majd jól kirakom, de aztán hamar ráeszmélek, hogy ez sem nekem való. Emiatt egy hétig nem alszom rendesen, mert éjszakánként magányosan maradt kirakós darabok sikolyára ébredek. (*kis szünet*)

ÉN Aztán?

MÁSIK Most jön csak az izgalom. Depresszióba esek a magány, a bezártság és a nem alvás miatt és elkezdtem megfejteni az életet. Hosszas tanakodás után eljutok, oda, hogy az idő csak egy fehér lap és az élet értelme pedig az ápolt haj.

ÉN Minden elismerésem. Azért örülök, hogy van beleszólásom a dolgokba. (*kis szünet*) Az jutott eszembe, ha már úgy is itt ez a sok idő, meg a bezártság kicsit foglalkoznék veled is. Egy kis önterápia még senkinek nem ártott, rám pedig rám férne. Ha még nincs nagy baj, nem kizárt, hogy lesz, az előbb hallottak alapján.

MÁSIK Elképzelem, hogy *Gordon Ramsay* módjára üvöltesz velem a tükörben, miközben *Csernus Imre* büszkén bólogat. (*feláll és* *Énre mutatva kiabálást imitál*) “Szedd össze magad és erőltess egy kis mosolyt az arcodra, te semmirekellő!”

ÉN Ezt igen is komolyan kell venni (*Másik leül, mindketten előre néznek*), a mentálhigiénia legalább annyira fontos, mint az egészséges étkezés vagy a sport.

MÁSIK (*gúnyosan*) “csak hát ebben a rohanó világban”

ÉN (*Másikra rászól*) Nőj fel! (*előre néz*) Most sok ideig nemigen találkozom senkivel, úgyhogy egy kicsit tudok csiszolni a stíluson, mert időnként elég (*Másikra néz*) bunkó vagyok (*előre néz*), illetve bizonyos dolgokban a hozzáállásomon sem ártana változtatni. Leülök és kitalálom végre mit és hogyan szeretnék.

MÁSIK Aztán kimegyek az utcára és arcon csap a valóság, hogy az emberek nem veszik komolyan azt, hogy én “javulni” szeretnék. És nem az vagyok, akit korábban megismertek.

ÉN (*kis szünet*) Több optimizmus, az hiányzik.

MÁSIK (*Énre néz*) Ha ezzel megvagy, néhány csajozási praktikát is összeszedhetnél. (*dob egy puszit Énnek*)

ÉN (*Másikra néz*) Nem kellenek, ahhoz praktikák. Csak önmagamnak kell lennem.

MÁSIK (*gúnyosan*) Mert ez eddig is bevált.

ÉN A lányok is csak emberek. (*hatásszünet*) Egy kis magabiztosság kell, a többi megy magától.

MÁSIK Tapasztalom.

ÉN (*kicsit agresszívan, türelmetlenül*) Elég a gúnyolódásból! Fejezzük be a listát végre. (*előre néz*)

MÁSIK Jól van, hátrább az agarakkal! Mi jutott még eszedbe? (*előre néz*)

ÉN (*ír*) ön-te-rá-pi-a (*kis szünet*) Jó lenne egy kis zenei képzettséget szerezni.

MÁSIK Azt már tényleg nem tudnám egyedül csinálni.

ÉN Lehet, de…

MÁSIK ...és talán egy hangszer sem ártana hozzá.

ÉN Akkor… megtanulok néhány kártyatrükköt, azok bármikor jól jöhetnek.

MÁSIK Hm. (*összeszed maga körül egy adag kártyát, Énre néz, ő vissza rá*) Húzz egyet! (*Én húz, Másik pedig elemeli a paklit egy ponton*) Jegyezd meg és tedd vissza! (*a paklit ezután úgy teszi egybe, hogy Én kártyája van legfelül, amit felhúz és Én nem mutatja*) Ez volt az?

ÉN Nagyon vicces. (*mindketten előre néznek,* *kis szünet*) Vagy megtanulok zsonglőrködni.

MÁSIK Ez nem is rossz (*feláll elővesz a táskából három zoknit*) Kell hozzá három zonki... (*zsonglőrködik*) ...és kész! (*majd a három zoknival megdobja Ént*) Ezt a kártyáért!

ÉN (*írja*) Kár-tya-trük-kök, zsong-lőr-kö-dés. (*kis szünet*) Valami még hiányzik…

MÁSIK (*körbenéz a szobában*) A tavaszi nagytakarítás.

ÉN Meg ráférne a szobára egy kis átrendezés is.

*Másik feláll, felemeli a növényt és a színpad másik oldalára viszi, visszaül.*

ÉN Még nem az igazi, de majd átteszem a szerkényt az íróasztal helyére és felteszek néhány plakátot a falra, behozok néhány növényt a nappaliból és rá se lehet majd ismerni.

MÁSIK Szegény növényekre sanyarú sors vár ebben a szobában.

ÉN Ha már a szekrény átrakása miatt úgyis ki kell pakolnom a ruhákat, azokat is átválogatom.

MÁSIK Aztán a felesleges ruhák adományként végzik apánál, aki fantasztikus olajos rongyot gyárt belőle seperc alatt.

ÉN Vagy eljuttathatom valóban rászorulóknak.

MÁSIK Persze miután elhagyhatom a házat.

ÉN Ez lesz az első projekt. A szoba kitakarítása és átrendezése, valamint a…

MÁSIK ...a ruhák leválogatásával egybekötött virtuális divatbemutató Balázsékkal és az elmaradhatatlan naptárfotózás.

ÉN Az a jó, hogy közben szólhat valami zene, ami kicsit szórakoztatóbbá teszi a rendrakást.

MÁSIK Ugyanakkor feltart, mert állandóan léptetni kell, mert az aktuálishoz nincs kedvem, vagy megállok táncolni és énekelni, aminek a ház lakói nem feltétlenül örülnek.

ÉN Tehát (*írja*) rend-ra-kás. Azt mondja, hogy ezzel együtt 11 tétel szerepel a listán, jó lenne rendezni. A napi rutin, úgy alakulna, hogy délelőtt lenne a nyelvtanulás, az edzést vacsora előttre tenném, az olvasást pedig utána. Így a délutánok szabadok, amikor is lehetne a többi dolgot csinálni. Hétvégén pedig jöhet a filmnézés.

MÁSIK Jobban belegondolva a hétvége mostmár tényleg csak a bolti nyitvatartásban fog eltérni, semmi másban. A hét minden napja szürke lett és monotom.

ÉN A többi tevékenység pedig heti szórásban lesz. A verstanulás legyen mondjuk szerdán.

MÁSIK Statisztikák szerint szerdán kétszer annyi öngyilkosság van, mint a hét bármely másik napján.

ÉN Legyen inkább csütörtök. A kártyatrükkök és a zsonglőrködés legyen mondjuk hétfőn… És akkor kedd, szerda, péntek pedig marad a könyvírás és fordítás.

MÁSIK Eddig szép és jó, csak győzzem a lépést tartani. Ilyenkor szokott jönni a szöveg, hogy “egy héttel később” és a szótárfüzet lapjai a szemetesben égnek, a félkész könyv oldali az asztalon összekeverve, a kanapé fejjel lefelé áll, a virágok elhervadtak, az ablakon egy zokni méretű lyuk tátong, mindenütt franciakártya. Én meg ülök az egész közepén és egy interneten talált cicás képen nevetek.

ÉN Holnap felkeresem Balázst, hogy lenne e kedve a jövőhéten egy videóhívásos filmnézéshez. Meg beszélek Péterrel is a könyv ötletéről és, hogy lenne e kedve hozzá.

MÁSIK (*Énhez fordul, idegesen*) Mondd, te szándékosan ignorálsz engem!

ÉN (*Másikhoz fordul*) Meglepőmódon igen! Ugyanis az idő nagyrészében csak hátráltatsz, igyekszel elszívni az energiámat és földbe tiporni az ambícióimat. Elegem van!

MÁSIK (*gúnyolódva*) Az élet nem habostorta.

ÉN (*mérges*) Ez a nagy mentség? Az életre szóló tanulság? Mert, ha igen, akkor nem kérek belőle. (*szünet*)

MÁSIK (*nyugodtan*) Figyelj, kölyök…

ÉN (*higgadtan*) Nem, te figyelj! Nincs választásunk, mert össze vagyunk zárva és leszünk is. Még azután sem szabadulunk egymástól, ha vége az apokalipszisnek, úgyhogy… (*mély levegő, még inkább nyugodtan*) Úgyhogy arra kérlek légy egy kicsit csapatjátékos. Szükségem van rád, mert egyedül nem fog menni, ezért roppant hálás lennék, ha támogatnád az ambícióimat… Nem is! Túl sokat kérek. Csak azt szeretném, ha már nem is támogatsz, legalább ne hátráltass. Olyan nagy kérés ez?

MÁSIK Igen! Furamód az. Mert én ilyen vagyok, ez van.

ÉN (*elkeseredetten*) Nem, ez nem igaz. Tudsz nem ilyen is lenni, sőt voltál már ma is másmilyen. Ez a bezártság jó lesz arra, hogy egy kicsit összeszedjük magunkat. Muszáj, mert így meg fogunk őrülni. Mit gondolsz menni fog?

MÁSIK (*mérges*) Ne tégy úgy, mintha mindenért kizárólag én lennék a felelős. Meg kell, hogy mondjam, te sem vagy egy leányálom. A vezetői képességed vitathatatlan, de ezzel együtt jár az kontrol mániád is.

ÉN (*szomorúan*) Senki sem lehet tökéletes.

MÁSIK Örülök, hogy belátod. (*megnyugszik*)

ÉN Ezt meg kell oldanunk, különben farkasszemet nézhetünk a depresszióval, azt te sem szeretnéd!

MÁSIK (*magába szállva*) Valóban nem.

ÉN Akkor?

MÁSIK Mit vársz tőlem?

ÉN Egyezzünk meg: hagylak érvényesülni, te pedig támogatod a terveim.

MÁSIK Igyekezni fogok.

*Némán ülnek mind a ketten, Én a kezébe temeti az arcát.*

*Másik feláll és az órán előre állít egy fél órát, majd visszaül.*

ÉN Azon gondolkodtam, hogy vajon az emberek, hogyan élik meg a saját létezésüket. Az ominózus belső hang az ők? Vagy valaki más? Hiszen, amikor az embernek dilemmája vagy kétsége van, akkor egyszerre áll a híd mindkét oldalán. Ezért…

*Kintről a kiabálás félbeszakítja.*

ANYA (*kintről*) Készen van a vacsora!

ÉN (*kikiabál*) Mindjárt megyek!

*Én megtörli a szemét és feláll.*

*A táskából elővesz egy guriga celluxot és a listát a hátul a falra ragasztja.*

*Anya belép és a színpad oldalánál megáll. Én ránéz.*

ANYA Szívem, Minden oké?

ÉN Persze, csak kicsit kiakadtam, erre az egész helyzetre.

ANYA Sajnálom.

ÉN Nem kell, mindjárt összeszedem magam.

ANYA Helyes. Hamar vége lesz, ne aggódj! Észre se fogod venni.

ÉN Remélem igazad van. (*kis szünet*) Mi a vacsi?

ANYA Sütöttem virslit, vannak zöldségek, kenyér, amit csak akarsz.

ÉN Megyek már is.

*Anya kimegy.* *Én a celluxot visszateszi a táskába.*

*Áll még egy kicsit a kanapé mellett meredten néz előre, majd kimegy.*

MÁSIK (*feláll,* *növényhez fordul*) Kívánj szerencsét! (*kanapé mögé sétál*) Szükségünk lesz rá! (*a kanapé mögött eltűnik*)

*Sötét*

2020

1. Ejtsd: éjeszemár [↑](#footnote-ref-1)
2. Ejtsd: Olrájt! Jelentés: Jól van! [↑](#footnote-ref-2)
3. Ejtsd: Dojcs? Sprekhen zi Dojcs? Jelentés: Német? Beszélsz németül? [↑](#footnote-ref-3)
4. Ejtsd: Uí. É párlé vu fransze? Jelentés: Igen. És beszélsz franciául? [↑](#footnote-ref-4)
5. Ejtsd: Eszpányol? Kárámbá! Áblász eszpányol? Jelentés: Spanyol? Nahát! Beszélsz spanyolul? [↑](#footnote-ref-5)
6. Ejtsd: Szí! Jelentés: Igen! [↑](#footnote-ref-6)